Da udlændinge- og integrationsminister Inger Støjberg (V) tirsdag forklarede, hvorfor hun med en række stramninger vil gøre livet så utåleligt som overhovedet muligt for de 69 personer på såkaldt tålt ophold, fortalte hun, at det handler om krigsforbrydere, mordere og voldtægtsmænd, »som vi ikke kan sende ud af landet, og derfor bliver vi nødt til at tåle dem«.

Og sandt er det, at der blandt dem er mange med ekstreme forbrydelser på samvittigheden. Det gælder dog langt fra alle de personer, der er på tålt ophold, at der er tale om krigsforbrydere, mordere eller voldtægtsmænd.

Det viser den – ifølge Politikens oplysninger – seneste fuldkomne opgørelse over, hvorfor personer er på tålt ophold i Danmark. Opgørelsen er fra daværende justitsminister Karen Hækkerup (S) og blev i oktober 2014 – stemplet ’Fortroligt’ – sendt til Udlændinge- og Integrationsudvalget i Folketinget. Politiken har haft mulighed for at se opgørelsen, og groft sagt inddeler de 64 personer, der dengang var på tålt ophold, sig i tre kategorier.